Euroopa Liidu Teataja L 079 , 30/03/2000 Lk 0040 - 0042



Nõukogu otsus, 20. märts 2000, millega määratakse eriinstituut, mis vastutab marutaudi vastaste vaktsiinide tõhusust kontrollivate seroloogiliste testide standardiseerimiseks vajalike kriteeriumide kehtestamise eest (2000/258/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded direktiivi 90/425/EMÜ A lisa I jaos osutatud ühenduse erieeskirjades sätestatud loomatervishoiu nõuetega hõlmamata loomade, sperma, munarakkude ja embrüote ühendusesise kaubanduse ning impordi kohta, [1] eriti selle artikli 10 lõiget 6, võttes arvesse komisjoni ettepanekut ning arvestades järgmist: (1) Direktiiviga 92/65/EMÜ nähakse karantiini kasutamise alternatiivina ette süsteem teatavate kodukiskjaliste sissetoomiseks teatavatesse marutaudivabadesse liikmesriikidesse. Nimetatud süsteem näeb ette selliste loomade vaktsineerimise tõhususe kontrollimise antikehadega tiitrimise teel. (2) Selleks, et tagada analüüse läbiviivate laboratooriumide kontrollimise tõhus süsteem, on vaja laboratooriumide heakskiitmiseks ette näha vastav ühenduse süsteem. (3) Nende laboratooriumide heakskiitmist peaks koordineerima vastav ühenduse tugilabor. (4) Agence française de sécurité sanitaire des aliments de Nancy (French Food Safety Agency, Nancy) laboratoorium vastab nendes küsimustes ühenduse tugilaboriks määramise tingimustele. (5) See tugilabor võib saada nõukogu 26. juuni 1990. aasta otsuses 90/424/EMÜ (veterinaaria-alaste kulutuste kohta) [2] artiklis 28 ettenähtud ühenduse abi. (6) Käesoleva otsuse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused, [3] ON VASTU VÕTNUD KÄESOLEVA OTSUSE: Artikkel 1 Laboratoorium Agence française de sécurité sanitaire des aliments de Nancy (AFSSA, Nancy), mille andmed on esitatud I lisas, määratakse käesolevaga marutaudi vastaste vaktsiinide tõhusust kontrollivate seroloogiliste testide standardiseerimiseks vajalike kriteeriumide kehtestamise eest vastutavaks eriinstituudiks. Artikkel 2 Artiklis 1 osutatud laboratooriumi tööülesanded on sätestatud II lisas. Artikkel 3 Artiklis 1 osutatud laboratoorium saadab komisjonile loetelu ühenduse laboratooriumidest, millel on õigus viia marutaudi vaktsiini tõhususe jälgimiseks läbi seroloogilisi teste. Need laboratooriumid kiidetakse heaks artikli 5 lõikes 2 sätestatud korras. Artikkel 4 Käesoleva otsuse lisasid muudetakse artikli 5 lõikes 2 sätestatud korras. Artikkel 5 1. Komisjoni abistab otsuse 68/361/EMÜ [4] artikliga 1 asutatud alaline veterinaarkomitee (edaspidi "komitee"). 2. Käesolevale lõikele viitamisel kohaldatakse otsuse 1999/468/EÜ artikleid 5 ja 7. Otsuse 1999/468/EÜ artikli 5 lõikes 6 sätestatud tähtajaks kehtestatakse kolm kuud. 3. Komitee võtab vastu oma töökorra. Artikkel 6 Käesolev otsus on adresseeritud liikmesriikidele. Brüssel, 20. märts 2000 Nõukogu nimel eesistuja L. Capoulas Santos [1] EÜT L 268, 14.9.1992, lk 54. Direktiivi on viimati muudetud komisjoni otsusega 95/176/EÜ (EÜT L 117, 24.5.1995, lk 23). [2] EÜT L 224, 18.8.1990, lk 19. Otsust on viimati muudetud määrusega (EÜ) nr 1258/1999 (EÜT L 160, 26.6.1999, lk 103). [3] EÜT L 184, 17.7.1999, lk 23. [4] EÜT L 255, 18.10.1968, lk 23. -------------------------------------------------- I LISA AFSSA, Nancy Laboratoire d’études sur la rage et la pathologie des animaux sauvages Domaine de Pixérécourt BP 9 F– 54220 Malzéville Tel: (00-33) 383 29 89 50 Faks: (00-33) 383 29 89 59 E-post: maubert@fitech.fr -------------------------------------------------- II LISA Marutaudi vastaste vaktsiinide tõhusust kontrollivate seroloogiliste testide standardiseerimiseks vajalike kriteeriumide kehtestamise eest vastutav eriinstituut: - koordineerib marutaudi vastu vaktsineeritud kiskjaliste seroloogilise tiitrimise meetodite koostamist, tõhustamist ja standardiseerimist, - hindab laboratooriume, mille osas on liikmesriigid esitanud heakskiidutaotluse esimeses taandes osutatud analüüside läbiviimiseks; - selleks, et komisjon saaks heakskiidu anda, tuleb hindamise tulemus saata komisjonile, - annab laboratooriumidele kasulikku teavet analüüsimeetodite ja võrdluskatsete kohta ning korraldab laboratooriumide töötajatele koolitus- ja täiendkoolituskursusi, - korraldab laboritevahelisi sobivuskatseid, - teeb koostööd nimetatud analüüside läbiviimise eest kolmandates riikides vastutavate laboratooriumidega ja esitab komisjonile ettepaneku nende laboratooriumide heakskiitmise korra kohta, - pakub komisjonile ja liikmesriikidele nimetatud küsimustes, eelkõige juhul, kui liikmesriikidel on analüüsitulemuste osas eriarvamusi, teaduslikku ja tehnilist abi. --------------------------------------------------